थांनाय 18 नभेम्बर खालारखालि बाक्सा जिल्लानि बागानफारा बियाबनि निसलामारि गामियाव हाग्रानि मैदेरजों गावनि आगोमा जिउखौ खोमानो गोनां जानाय प्रहलाद बैस’नि नखरनो बिटिआर सोरखारनिफ्राय 1 लाक रां गथायनानै होदों । भारत-भुटान सिमना साखाथि गामिनि रायजोफोरा बांसिन समावनो हाग्रानि मैदेरजों न’बां सिफाइजानाय, माइ आबाद, गय बिफां, मैगं आबाद बायदिखौ खहा खालामजानायनि अनगायैबो गोबां समाव मानसि आरो हाग्रानि मैदेरजों दावहा नांबोनो गोनां जादों । लोगोसेनो सिमा साखाथियाव संसार जानाय सुबुंफोरा गावनि आगोमा जिउखौ हाग्रानि मैदेरजों गाग्लोबजानानै खोमानो गोनां जाबोदों । थिक बे बायदिनो थांनाय 18 नभेम्बर खालाराव हाग्रानि मैदेरजों प्रहलाद बैस’नि जिउया गोमादों । हाग्रानि मैदेरजों जिउ गोमानाय दुखुथिया नखराव बिटिआरनि बुंथिगिरि कातिराम बर’या नुजाथिहैनानै गोथौ दुखु मोननायखौ फोरमायो आरो सोरखारा दुखुथिया नखरखौ अरायबो अनसाइगोन होनना बुंथियो । बेजों लोगोसेनो प्रहलाद बैस’नि नखरनि थांना थानाय राहानि थाखाय बिटिआर सोरखारनिफ्राय बिसि सरास्वती बैस’नि आखाइयाव 1 लाक रांनि चेकखौ बिटिआरनि बुंथिगिरि कातिराम बर’या गथायनानै होयो ।